《题礼社薛氏义田记后》
清代·窦承焯

吁嗟宗法废，谁复思同源。菀枯所集异，推解义独敦。

仙池古君所，颜色如春温。渴慕范公德，葛藟庇本根。

临殁忆亲命，慨已亡诸昆。勇为恨不早，首倡悲孤存。

所喜犹所贤，成志凭诸孙。各各补先阙，割腴广仁恩。

同室异秦越，浇俗不可论。大吏重风谊，绰楔高在门。

作者简介：窦承焯（1736—1780）字俊三，江苏无锡人，贡生，官直隶州判，以围防加同知衔，性颖敏，工诗善书，对水旱议赈，修城筑圩，治道建桥等公益善举，倡导不遗余力。